A Covid19-világjárvány megnehezítette a támogatási program végrehajtását. A Bizottság gondoskodott arról, hogy a program a körülmények ellenére is eredményes legyen, és kockázatcsökkentő intézkedéseket vezetett be a projektek folytatásának biztosítása érdekében. Lényeges, hogy a Bizottság gyorsan összeállított egy vészhelyzeti csomagot a legsürgősebb egészségügyi felszerelések biztosítása, a mikrovállalkozások és a kkv-k gazdasági támogatása, valamint a török közösség számára nyújtandó szakértői tanácsadás érdekében.

Továbbra is jelentős hiányosságok mutatkoznak az átfogó rendezést követően a kedvezményezetteknek az uniós vívmányok hatékony végrehajtásához szükséges kapacitását illetően, és számos jogszabályt még mindig nem hagytak jóvá. A ciprusi török közösség ugyanakkor számos területen továbbra is jó eredményeket ért el, és már jobban átlátja az uniós előírásoknak megfelelő jogszabályok végrehajtásával kapcsolatos kihívásokat.

A vissza nem térítendő támogatás továbbra is a program alapvető eleme. A rendezés előkészítéseként a kulcsfontosságú gazdasági szektoroknak nyújtott támogatást a magánszektort és a vidéki térségeket, valamint az emberi erőforrásokat támogató projektek erősítették meg. Az állatbetegségek felszámolása és az élelmiszer-biztonság területén folytatódtak az érzékelhető javulás érdekében tett erőfeszítések.

A 2020. évi műveletek között több bevált, sikeres projekt folytatása, például uniós ösztöndíjak, valamint a kulturális örökséggel foglalkozó technikai bizottság (TCCH) és az eltűnt személyekkel foglalkozó bizottság (CMP) támogatására irányuló bizalomépítő intézkedések szerepeltek. Egy célzott eszköz továbbra is finanszírozta a két közösség részvételével működő technikai bizottságok kezdeményezéseit.

A Bizottság továbbra is az újraegyesítés előmozdításának átfogó céljával folytatja a támogatási rendelet végrehajtását. A Bizottság készen áll arra, hogy a rendezésre irányuló tárgyalások során elért megállapodások alapján alakítsa a programot.

A programcsoport a Nicosia északi részén található programtámogató irodán (EUPSO) keresztül tevékenykedik. Emellett a Bizottság ciprusi képviselete is otthont ad találkozóknak, szemináriumoknak és sajtótájékoztatóknak, valamint a sziget egész területén tájékoztatást nyújt a ciprusi nyilvánosságnak, többek között a támogatási programról. Továbbá a támogatási program keretében finanszírozott uniós tájékoztató központ számos kommunikációs és népszerűsítési tevékenységet végez, amelyek keretében tájékoztatást nyújt a ciprusi török közösség támogatását szolgáló uniós szakpolitikákról, prioritásokról és intézkedésekről, valamint előmozdítja az európai kultúrát.

A támogatási program forrásokat mozgósított, hogy fedezze az egészségügyi ágazat által a Covid19-világjárvány elleni küzdelemhez meghatározott legsürgetőbb szükségleteket. A csomag egyéni védőeszközöket, laboratóriumi eszközöket, tesztkészleteket és lélegeztetőgépeket tartalmazott. Emellett egy 11 millió EUR értékű gazdasági veszélyhelyzeti csomagot is mozgósítottak a világjárvány társadalmi-gazdasági hatásainak kezelése érdekében.

2020 végén lezárult az energiahatékonysági program iskolai végrehajtására irányuló technikai segítségnyújtás. A beavatkozás során elemezték 10 kísérleti iskola energiahatékonyságának javítását célzó intézkedéseket, például ablakcserét, az épületek térelhatárolóinak javítását, valamint a világítási, fűtési és hűtési rendszerek korszerűsítését. Ezeket a fejlesztéseket költséghatékonysági szempontból is elemezték, figyelembe véve a helyi gazdasági tényezőket. A tanulmány megállapításait a jövőbeli beavatkozások célravezetőségének értékelésére fogják felhasználni.

Az UNDP a Bizottsággal aláírt 23,4 millió EUR összegű folyamatos hozzájárulási megállapodás keretében folytatta a „helyi infrastruktúra támogatására szolgáló eszköz” végrehajtását. Az eszköz támogatást nyújt a releváns helyi infrastrukturális beruházások előkészítéséhez és megvalósításához. A „helyi infrastruktúra támogatására szolgáló eszköz” keretében folyamatban lévő tizenkét jelentős program előrehaladt, emellett 2020-ban lezárult a helyi közösségek számára kiírt, optimalizált második pályázati felhívás is, amelynek eredményeként a „helyi infrastruktúra támogatására szolgáló eszköz” további öt lehetséges projektjének előkészítése van folyamatban.

2020-ban kiírták a „Ciprusi civil társadalom lendületben” elnevezésű program hetedik pályázati felhívását. A pályázati felhívás hatókörének bővítése érdekében most először különítettek el forrásokat a kisebb/helyi civil szervezetek számára. Az előző pályázati felhívás és az emberkereskedelem elleni küzdelemre irányuló felhívás keretében odaítélt támogatások mindegyike a végrehajtási szakaszban van, és a támogatottak továbbra is együttműködnek a támogatásban részesülő ciprusi görögökkel.

2020-ban is folytatódott a civil társadalom támogatása. A „Civic Space” elnevezésű, a civil társadalmi szervezetekre irányuló technikai segítségnyújtás keretében folytatódott a civil társadalmi szervezetek kapacitásainak építése, a civil társadalom fejlődése számára kedvező környezet előmozdítása, valamint a ciprusi görög és más uniós civil szervezetekkel történő hálózatépítés és közös cselekvés ösztönzése. A „Civil növekedés” elnevezésű mechanizmus révén a Civic Space projekt 92 aktív polgári szerepvállalással kapcsolatos kezdeményezést támogatott (közülük 22-öt 2020-ban) a béke és megbékélés, az ifjúság, az oktatás, az egészségügy, a művészet, az emberi jogok vagy a környezetvédelem területén. A Civic Space projekt új 30 hónapos szerződése 2020 végén lépett hatályba.

A kísérleti szakaszt követően 2020-ban új megállapodást írtak alá a United World College-dzsel (UWC), amely további 20 kétéves ösztöndíjat biztosít a nemzetközi érettségit adó képzéséhez. Az UWC emellett a fiatalok bevonására irányuló tevékenységeket végez és rövid tanfolyamokat is tart Cipruson. Az a cél, hogy a ciprusi fiatalok olyan közösségé váljanak, amely kész és képes arra, hogy pozitív változásokat érjen el társadalmaikban.

A két közösség részvételével működő technikai bizottságok támogatására szolgáló eszköz továbbra is betöltötte a szerepét: összehozta a két közösséget, és megoldásokat kínált a ciprusiakat érő mindennapi kihívásokra. Az eszköz 2020-ban egy egyedülálló bizalomépítő intézkedést finanszírozott, amely elősegítette festmények és audiovizuális archívumok két közösség közötti visszaszolgáltatását. A kiválasztott festményeket és audiovizuális anyagokat a két közösség vezetőinek részvételével zajló magas szintű politikai esemény keretében állították ki. A világjárvány és a határátkelőhelyek lezárása ellenére a kulturális, környezetvédelmi, oktatási és egészségügyi bizottságok számos célzott tevékenységet hajtottak végre.

A kulturális örökség védelme – amely a két közösség részvételével működő, a kulturális örökséggel foglalkozó technikai bizottságon (TCCH) keresztül valósul meg – továbbra is fontos eleme a támogatási programmal elősegített, a megbékélést és a bizalomépítést célzó intézkedéseknek. 2020-ban 18 projekt valósult meg. A kulturális örökséggel kapcsolatos program összesen csaknem 20 millió EUR uniós támogatást kapott, amelyet a sziget kulturális örökségi helyszínei védelmének javítására fordítanak. Ez összesen 79 befejezett építési projektet és 17 folyamatban lévő projektet jelent.

A Világbank által folytatott gazdasági nyomonkövetési program továbbra is részletes elemzéseket és fontos területeket érintő technikai segítségnyújtást biztosított. A program fókuszában a következő témák álltak: fiskális elemzés, pénzügyileg fenntartható igazgatási szervezetek, az újraegyesítés gazdasági és kereskedelemmel kapcsolatos hatásai, a magánszektor fejlesztése, a társadalmi befogadás, valamint a makrogazdasági nyomon követés.

Némi késést követően a végrehajtás kezdeti szakaszába került egy projekt, amelynek az a célja, hogy 1,1 millió EUR értékben alakítsanak ki természettudományi laboratóriumokat az általános iskolákban. Előreláthatóan 48 iskolában kerül sor laboratóriumok kiépítésére. Egy különlegesen felszerelt busz formájában mozgó laboratóriumot is beszereztek.

Egy állati eredetű hulladékot ártalmatlanító rendszer felépítése révén megerősítették a betegségmentesítési programot. Az építési munkálatok 2020 elején fejeződtek be. A Bizottság a létesítmények költséghatékony működésének biztosítása céljából támogatta az állati eredetű hulladékok kezelésére irányuló terv elkészítését.

A Bizottság laboratóriumi teszteket és nem tartós állategészségügyi cikkeket is beszerzett, és olyan szolgáltatások beszerzését kezdeményezte, mint például az állatok mintavétele és tesztelése. Ez a támogatás közel 1 millió EUR-t tesz ki, és célja, hogy további hozzájárulást nyújtson a kiemelt állatbetegségek észleléséhez és felszámolásához. Emellett közel 500 000 EUR értékű laboratóriumi berendezés beszerzésére került sor az élelmiszer- és egészségügyi laboratóriumokban végzett tesztek hatókörének és megbízhatóságának növelése érdekében.

Az ösztöndíjprogram keretében 2007 óta közel 1 700 ciprusi török diák és szakember jutott ösztöndíjhoz. E felhívás során komoly nehézséget jelentett, hogy a jelentkezés és a kiválasztás időpontjában kitört a világjárvány. A British Council által hozott különleges intézkedések enyhítették a nehézségeket.

A programtámogató iroda (EUPSO) és az Európai Bizottság ciprusi képviseletének közös irányítása alatt működő uniós tájékoztató központ 2020 során nagymértékben ismertté tette az EU-t azáltal, hogy az online platformok kívánalmaihoz igazította a tevékenységét, amely több mint 15, az EU-val kapcsolatos témát ölelt fel, többek között a zöld megállapodásra vonatkozó kampányt is: ennek során széles körű tájékoztatást nyújtottak az energiahatékonyságról. Az uniós tájékoztató központ olyan témákkal is foglalkozott, mint az LMBTI-jogok, a nemi alapú erőszak, a fogyatékossággal élők jogai és az emberkereskedelem.

Az uniós tájékoztató központ 17 rendezvényt szervezett – főként az interneten, ilyen volt a nagyszabású Európa-napi kampány és 54 rendszeresen ismétlődő esemény, beleértve a kijárási korlátozások ideje alatt zajló, „Maradj otthon!” elnevezésű koncertsorozatot. A rendezvényeken több mint 15 000 fő vett részt. A Covid19-cel kapcsolatos nagyszabású tájékoztató kampányt is folytattak. Végül 9 hírlevelet és 35 online infografikát terjesztettek, valamint 157 újságcikket és 3 televíziós hirdetést jelentettek meg a helyi médiában

Az „Abbilgi” Facebook-oldal látogatottsága megerősíti a tevékenységek népszerűségét: 2020-ban több mint 2 000 új személy kedvelte az oldalt, amivel az oldal létrehozása óta a kedvelések száma összesen 20 249-re nőtt.

4.2.5. 5–6. célkitűzés: A ciprusi török közösség felkészítése az uniós vívmányok bevezetésére és végrehajtására

A támogatási rendelet 5. és 6. célkitűzésének végrehajtása a Bizottság technikai segítségnyújtási és információcsere-programja (TAIEX) keretében történik, amely segíti a ciprusi török közösséget az uniós vívmányok végrehajtására való felkészülésben, tekintettel arra, hogy a ciprusi probléma átfogó rendezésének hatálybalépésekor visszavonják a felfüggesztésüket.

2020-ban folytatódott a segítségnyújtás az uniós vívmányok 17 fő területén vagy „szektorában”. 2020-ban összesen 49 eseményre került sor. 2020 márciusa óta a technikai segítségnyújtási információcsere program (a továbbiakban: TAIEX) valamennyi tevékenységét online szervezték. Kidolgozták a TAIEX-segítségnyújtás 2020-2022 közötti időszakra vonatkozó új keretét, a folyamat során 54 tagállami szakértőt választottak ki.

A Covid19-világjárvány kezdete óta a TAIEX egészségügyi szakértői rendszeres segítséget nyújtottak. A támogatás a betegség leküzdését célzó azonnali intézkedésekkel kapcsolatos tanácsadásra és egy markánsabb stratégiai jelleggel bíró válságkezelési elhárítási mechanizmus létrehozására irányult. A szakértők segítséget nyújtottak továbbá oltási terv és nyilvántartás kidolgozásához, amely előkészítette a terepet az EU által jóváhagyott oltóanyagoknak a ciprusi török közösséghez való eljuttatásához.

Folytatódott a zöld vonalon keresztül bonyolított kereskedelem TAIEX támogatása. Egyebek mellett a TAIEX szakértői 2020 elején rendszeres növényegészségügyi vizsgálatot végeztek a burgonya tekintetében. A világjárvány kitörését követően azonban a Bizottság már nem tudta Ciprusra küldeni a szakértőket, hogy elvégezzék egyes termékek 866/2004/EK rendeletben előírt rendszeres ellenőrzését.

4.3.Pénzügyi végrehajtás (szerződések és kifizetések)

4.3.1.Szerződéskötés

A Bizottság 2020-ban 42,6 millió EUR összegű jogi kötelezettségvállalást írt alá, ami – tekintettel a korlátozott humán és pénzügyi erőforrásokra, valamint az uniós vívmányok jövőbeni alkalmazására való felkészültség hiányosságaira és a projektek fenntarthatóságára – azt jelenti, hogy a szerződéskötési hátralék megszűnt.

4.3.2.Kifizetések

2020-ban a kifizetések összértéke 41 millió EUR volt (míg 2019-ben 35 millió EUR).

4.4.Nyomon követés

A Bizottság a projektek zömének végrehajtásáért közvetlenül felelős (közvetlen irányítás). A bizottsági munkatársak intenzív felügyeletet gyakorolnak: folyamatos kapcsolatban állnak a vállalkozókkal, „szúrópróbaszerű” látogatásokat tesznek, helyszíni és irányítóbizottsági megbeszéléseket tartanak. A támogatásokkal kapcsolatos segítségnyújtással foglalkozó csoport által biztosított technikai segítségnyújtás továbbra is segítette a Bizottságot a támogatási szerződések teljesítésének monitoringjában, miközben a támogatás kedvezményezettjeit is segítette a támogatási szerződések teljesítésére vonatkozó uniós szabályok alkalmazása terén, ideértve a másodlagos beszerzéseket is.

Ezenkívül a Bizottság számos szerződést hajt végre közvetett irányítás keretében. A végrehajtó szervezetek – például az UNDP, a British Council és a NI-CO – a vonatkozó keretmegállapodásnak megfelelően jelentést tesznek a Bizottságnak. A Bizottság szorosan részt vesz ezen intézkedések napi szintű nyomon követésében.

4.5.Audit és ellenőrzések

A Belső Ellenőrzési Szolgálat által 2017-ben végzett legutóbbi ellenőrzés során a közbeszerzések belső kontroll rendszerével kapcsolatban megfogalmazott ajánlásokat maradéktalanul végrehajtották.

4.1.Értékelés